哀毘陵
作者：梁棟
朝代：宋

paragraphs: 荆溪水腥泊船早，落日無人行古道。
髑髏有眼不識春，東風吹出青青草。
荒基猶認是人家，敗柵曾將當城堡。
當時壓境兵百萬，不脫靴尖堪蹴倒。
短兵相接逾四旬，毒手尊拳日攻討。
內儲外援兩消沈，一縷人心堅自保。
孤臣守土輕性命，赤子效死塗肝腦。
朝廷有爵愧降附，幽壤無恩澤枯槁。
願箋司命錄英雄，收拾忠魂畀穹昊。